Te słowa wërazno wskazëją téż na jesz jednã znankã: jegò daleksyżné zdrzenié, ùrëchliwanié swòjich czasów, bez co gwësno téż biwôł nierozmióny. A równak zdrzące dzysdniowim òkã na historiã ùszłëch lat, nie dô sã nie dostrzéc profetizmù jegò dzejaniô i słowa, tak pòéticczégò jak i pùblicysticznégò. Òczekiwôł òdmianë i dożdôł sã. Eùropejską Ùniã pòstrzégô jakno nôdzejã dlô Kaszëbów. Nôprzód temù, że w ji sztrategii „ùmôlnionô je dbałota ò môłé tatczëznë, nôrodné mniészoscë, rozchlastłé pò rozmajitëch krajach. Kaszëbskô mniészosc òsta ùznónô za mniészosc regionalną. W minionëch czasach wszelejaczé mniészoscë ni miałë szczescô cos znaczëc w Eùropie. Terôzkù pòd faną Ùnii nastôł czas wënadgrôdzający pòliticzi. Kùreszce mòże dlô kaszëbiznë i calëchnégò Pòmòrza zrobic wicy dobrégò”. Taczé zadanié stôwiô tak przed Zrzeszenim i samòrządzënama, jak i kòżdim, chtërnémù kaszëbizna leżi na sercu.